Hlutdeild ríkja Evrópusambandsins í hagvexti á heimsvísu mun halda áfram að dragast saman á komandi áratugum samkvæmt niðurstöðum greiningar rannsóknarmiðstöðvar í alþjóðafræðum við Denver-háskóla í Bandaríkjunum . Þetta kemur fram á fréttavefnum Politico.eu . Þar segir að núverandi ríki Evrópusambandsins , að Bretlandi meðtöldu sem er á leið úr sambandinu , hafi árið 1960 staðið samanlagt fyrir meira en þriðjungi hagvaxtar í heiminum . Hlutfallið er rúm 22% í dag en gert er ráð fyrir að árið 2100 verði það einungis 10% samkvæmt fréttinni . Mestur vöxturinn verður í Asíu og Afríku , einkum vegna mikillar fólksfjölgunar . Á sama tíma er aðeins gert ráð fyrir að fólksfjölgun verði í átta ríkjum Evrópusambandsins á næstu átta árum . Annars staðar verði fólksfækkun og í sumum tilfellum gríðarlega mikil . Þannig er því spáð að íbúum Búlgaríu , Króatíu og Litháen fækki um helming . Þá segir að Evrópa verði eina heimsálfan þar sem fólki muni fækka á komandi áratugum . Íbúar þeirra ríkja sem nú mynda Evrópusambandið voru 13% af íbúum heimsins árið 1960 en verða að líkindum aðeins 7% á þessu ári og 4% árið 2100 . Kína verður stærsta hagkerfi heimsins á næstu tíu árum og Indland í lok aldarinnar . Gert er ráð fyrir að Bretland sé hluti af Evrópusambandinu í greiningunni en til stendur að Bretar yfirgefi sambandið formlega í lok þessa mánaðar . Gera má því ráð fyrir að hlutdeild Evrópusambandsins í hagvexti verði enn minni en fram kemur í spánni .